Lukács Helga-Erika

*Utószó az ébredőnek*

Utoljára ébredt rám a hajnal

úgy, mint azelőtt.

Utolsó ez.

Utolsók közül kiválasztott

egyszeri alkalom

Kimagaslik az egekbe

s zengi, zengi dalomat

a Végsőt

Nem sejtettem: pont ma

-születésnap a jövőnek

Hálás feladat a sárga égitestnek

mára virradhatott a mázlista

Ma nyílt bimbója

hervadásnak

milyen hátborzongató az élet.

S mert rendelt az ideje

Mindennek,

az ég alatt akarni

kiváló idő ez.

Holtak születnek ma újra:

elültettet magvak aratása

-Mily felemelő

Utószor sírok nevetve

s gyógyítom szakadt szellemem

nemesen viselt sebeit.

Értem jött el.

Kezdő vagyok a boldogságban

jajj, ha elvennéd tőlem

Ki töltené meg világod poharát

borvörös boldogságvelővel?

 *Marosvásárhely, 2021. február 5.*

*Egyedül*

A kitágult világ néz be az ablakon

-türelmesen sóhajt és kivár

Gomolygó gőzzel irritál az

ölemben szorongatott kávéspohár.

Arcátlanul ráérősen hallgatok

-ki volt, ki bántott, nem tudom már

s nem csillan, csak felbugyog a

szememben leledző pusztaság.

Nem mindig keserves szavaid,

volt, hogy a kávémat ittam feketén

-ében lötty ez, tömör étek

lelkem tőled komor, sötét.

Kibírlak még egy életig

hadd zúgjon balgatag szellemed.

Eme táguló világ szorítson keblére

s némuljon, ki szólna ellened.

Kies tájban lépteid kopogását

már ha tehetném sem hallanám.

Messziről őrjöng oltalomért

dermesztő tekintetedben a magány.

*Marosvásárhely, 2021. január 5.*